Zece reprezentanți ai Republicii Moldova au oportunitatea de a se înscrie în cadrul concursului "Destinația Anului", un proiect turistic și cultural din România. Ministerul Culturii, Oficiul Național al Turismului, împreună cu Asociația Institutul pentru Orașe Vizionare din România au anunțat extinderea acestuia și peste Prut.
"Scopul proiectului este încurajarea competitivității în vederea creșterii notorietății și consolidării poziției Republicii Moldova ca destinație turistică prin promovarea brandului turistic de țară, a destinațiilor, formelor de turism și produselor turistice din R. Moldova pe piața internă și în România", se arată într-un comunicat de presă.
Concursul se va desfășura în două etape și se vor acorda următoarele premii:
– 7 premii pentru destinații turistice: Orașe care inspiră, Stațiuni turistice, Tărâmuri cu tradiție și istorie, Regiuni eco-turistice, Sat de poveste, Cea mai bună promovare (Destinații Turistice), Marele premiu Destinația Anului.
– 7 premii pentru atracții turistice: Distracție și aventură, Atracții cultural-educative, Wellness, Cazări epice- resorturi, Cazări epice – boutique, Experiențe gastronomice, Cea mai bună promovare.
– un premiu special: Destinația Anului în Republica Moldova .
Finaliștii din Republica Moldova vor fi votați în aceleași categorii ca și cei din România: Vot Public, Vot Juriu, Cercetarea Destinației Vizionare. Votul publicului nu depinde de granițe: pot vota toți cei care doresc să-și exprime preferința.